કહે છે ને કે ‘જ્ઞાની સે જબ જ્ઞાની મિલે, જ્ઞાનકી બાત હોય’. કોઈક વખત એવું બન્યું હશે કે અશ્વિની ભટ્ટ, ડો. કાંતિ રામી અને નિરંજન (ભગત?) વચ્ચે ઐતિહાસિક ક્રાંતિઓ વિષે ચર્ચા શરૂ થઈ હશે અને અશ્વિની ભટ્ટનો મત બીજા બંને કરતાં અલગ પડતો હશે. અને ત્યારે એક વિચારબીજ રોપાયું હશે જે આગળ જતાં ‘ફાંસલો’ નવલકથા (ISBN: 9788184402001) સ્વરૂપે વિકસ્યું હશે. વાત તો કાલ્પનિક છે પણ આ પુસ્તકને પોતાના પ્રિય મિત્ર નિરંજનને અર્પણ કરીને તેની નીચે અશ્વિની ભટ્ટ આમ લખે છેઃ ‘‘ફાંસલો’ને પુસ્તક સ્વરૂપે પ્રગટ થયેલું જોઈને તને કેટલો આનંદ થયો હોત! એક વાત આજેય કહીશ....તારી ગેરહાજરીમાં અને ડૉકટર કાંતિ રામીની હાજરીમાં.....ક્રાન્તિ ગરીબોથી નથી થતી, સંપન્નોથી જ થાય છે. ગરીબોનો જઠરાગ્નિ નહિ પણ સંપન્નોનો રોષ, સ્વઅર્થ અને આકાંક્ષા તેમાં મહત્વની છે. ગરીબો તો સાધન બની રહે છે. ક્રાંતિ તેમને એક ઝૂંપડામાંથી બીજા ઝૂંપડામાં જ લઈ જાય છે, તેથી વિશેષ કાંઈ જ નહિ. તેમ છતાં મને ખોટા પડવું ગમશે......’ અને એ જ વખતે મનમાં એમ થાય છે કે અશ્વિનીજી આટલું બોલે તો નહિ પણ અહીંથી જ આખા પહેલા ભાગનો વાચાળ ધ્વનિ દેખાવા માંડે છે.